FI Euroopan unionin virallinen lehti C 319/6

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 319/06

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”VINAGRE DEL CONDADO DE HUELVA”

EY-N:o: ES-PDO-0005-0724-15.10.2008

SMM ( ) SAN ( X )

1. Nimi:

”Vinagre del Condado de Huelva”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.8: Muut liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta:

Vinagre del Condado de Huelva on viinipohjainen viinietikka, jota saadaan etikkahappokäymisellä viinistä, jonka alkuperänimityksen sääntelyneuvosto on sertifioinut Condado de Huelvan alkuperäviiniksi.

1. Alkuperänimityksen suojaamien etikoiden on oltava seuraavien raja-arvojen mukaisia: a) etikkahappopitoisuus vähintään 70 g/l. b) liukoisen kuiva-aineen pitoisuus vähintään 1,30 grammaa litralta ja etikkahappoasteelta c) tuhkapitoisuus 1–7 g/l d) asetoiinipitoisuus vähintään 100 mg/l. e) proliinipitoisuus vähintään 300 mg/l.

2. Jäljempänä mainittujen aineiden enimmäismäärät ovat seuraavat: a) elohopea: 0,05 ppm. b) arsenikki: 0,5 ppm. c) lyijy: 0,5 ppm. d) kupari- ja sinkkipitoisuus: 10 mg/l. e) rauta: 10 mg/l. f) sulfaatti: 2 g/l kaliumsulfaattina ilmaistuna g) kloridi: 1 g/l natriumkloridina ilmaistuna.

3. Värin mittauksessa spectrofotometrillä saadaan seuraavat arvot: a) Kirkkauden (L*) enimmäismäärä on 93 %. b) Kromalla (Cab) mitattu värinvoimakkuus on yli 20 yksikköä.

Viinietikan lajit

a) Vinagre Condado de Huelva

Viinietikka saadaan etikkahappokäymisellä viinistä, jonka alkuperänimityksen sääntelyneuvosto on sertifioinut Condado de Huelvan alkuperäviiniksi. Käytetyn viinin alkoholijäämä viinietikassa on enintään 0,5 tilavuusprosenttia.

Aistinvarainen analyysi

Ulkonäkö: Vaaleankeltaisesta hiukan kellanruskeaan, kuten Condado de Huelvan viinietikalta odotetaan.

Tuoksu: Etikkainen, hiukan viinimäinen tuoksu.

Maku: Pehmeän viinimäinen, happamuudeltaan tasapainoinen. Pitkä jälkimaku, jossa zalema-lajikkeen rypäleestä peräisin olevaa omenan vivahdetta.

b) Vinagre Viejo Condado de Huelva

Condado de Huelvan viinietikkaa, joka on kypsynyt tammitynnyrissä tai -sammiossa, jota on täydennetty Denominación de Origen Condado -alkuperänimikkeen vino generoso tai vino generoso de licor -viineillä ja jonka alkoholijäämä on enintään 3 tilavuusprosenttia.

b)1) Vinagre Viejo Condado de Huelva Solera

Condado de Huelvan viinietikkaa, jota on kypsytetty perinteisellä crianderas y soleras -menetelmällä vähintään kuuden kuukauden ajan.

Aistinvarainen analyysi

Ulkonäkö: Keskivoimakas kellanruskea, jossa mahongin vivahteita.

Tuoksu: Etikkainen maku, jossa vivahdus kuivattuja hedelmiä.

Maku: Viinimäinen, runsas ja tasapainoinen.

b)2) Vinagre Viejo Condado de Huelva Reserva

Condado de Huelvan viinietikkaa, jota on kypsytetty perinteisellä crianderas y soleras -menetelmällä vähintään kahden vuoden ajan.

Aistinvarainen analyysi

Ulkonäkö: Voimakkaan mahonkinen väri, jossa kellanruskea vivahde.

Tuoksu: Aggressiivinen, voimakkaan etikkainen tuoksu, jossa Condado de Huelvan vino añejo -viinin sekä vaniljan, kuivattujen viikunoiden ja rusinoiden vivahdetta.

Maku: Kuiva ja erittäin hapan.

b)3) Vinagre Viejo Condado de Huelva Añada.

Condado de Huelvan viinietikkaa, jota on kypsytetty staattisesti puuastiassa vähintään kolmen vuoden ajan.

Aistinvarainen analyysi

Ulkonäkö: Voimakkaan mahonkinen väri, silkkinen heijastus.

Tuoksu: Voimakkaan etikkainen, vinos generosos -viinin ja tammen vivahdetta.

Maku: Runsas, hapan, tasapainoinen; voimakas jälkimaku. Muistuttaa hieman kuivattuja hedelmiä ja mausteita.

3.3 Raaka-aineet (ainoastaan jalostetut tuotteet):

Viinietikan valmistuksen raaka-aine on Condado de Huelvan -alkuperänimikkeen valkoviini tai vino generoso.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Ei sovelleta.

3.6 Viipalointia, raastamista, pakkaamista jne. koskevat erityiset säännöt:

Ei sovelleta.

3.7 Merkintöjä koskevat erityiset säännöt:

Sääntelyneuvoston hyväksymissä etiketeissä ja tuotteen aitouden todistavissa takuusineteissä on oltava merkintä ”Vinagre del Condado de Huelva”.

4. Maantieteellisen alueen tarkka rajaus:

”Vinagre del Condado de Huelva” -alkuperämerkintä kattaa seuraavat kunnat: Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor ja Villarrasa. Ne sijaitsevat Guadalquivirin alajuoksun tasangolla Doñanan kansallispuiston läheisyydessä.

5. Yhteys maantieteelliseen alueeseen:

5.1 Maantieteellisen alueen erityisyys:

a) Yhteys luontoon

Condado de Huelvan viinietikoihin vaikuttaa merkittävästi luonnonympäristö, jossa etikkaa tuotetaan ja kypsytetään. Huomattava erityisvaikutus on Doñanan kansallispuiston läheisyydellä. Kansallispuistoa pidetään yhtenä Euroopan keuhkoista, ja Condado de Huelvan aluetta kutsutaan ”Doñanan seuduksi”.

Condado de Huelva sijaitsee Guadalquivir-joen laaksossa Huelvan maakunnan kaakkoisosassa. Sitä rajoittavat Sierra de Aracenan alarinteet, meri ja Doñanan kansallispuisto.

Viinietikan tuotanto- ja kypsytysalue sijaitsee tasaisella tai hiukan kumpuilevalla maalla, jossa ei ole yli 17 prosentin nousuja. Alueen korkeus vaihtelee etelän 50 metristä pohjoisen 180 metriin. Maaperä on yhtenäistä ja muodostuu ns. larica madresta.

Condado de Huelva kuuluu maantieteellisen sijaintinsa vuoksi Välimeren ilmastovyöhykkeeseen, vaikka sen avoimuus Atlantille ja tätä korostava pinnanmuodostus tuovat sen ilmastoon tiettyjä valtameri-ilmaston piirteitä. Tästä syystä ilmasto on suhteellisen kostea.

— Ylimpien lämpötilojen keskiarvo on melko vakaa 22,5 °C.

— Alimpien lämpötilojen keskiarvot vaihtelevat välillä 9,8–11,9 °C.

— Vuotuinen keskilämpötila on 15,8–16,9 °C.

— Sademäärä vaihtelee 716 mm:stä 810 mm:iin.

— Aurinkoisten tuntien määrä vuodessa on keskimäärin 3 000–3 100.

— Suhteellinen kosteus vaihtelee 60 prosentista 80 prosenttiin.

b) Yhteys ihmisiin

Condado de Huelvassa tuotetut viinietikat voidaan jakaa kahteen ryhmään:

Ensimmäinen ryhmä ovat viinietikat, jotka tuotetaan etikkahappokäymisellä Condado de Huelvan alkuperäviiniksi luokitellusta valkoviinistä tai vino generososta teollisella submerssimenetelmällä, jossa viinissä elävät bakteerit hapettavat sen.

Tällaisen Condado de Huelvan alkuperäviinietikan tuottamiseksi käyminen edellyttää 28–33 Celsius-asteen lämpötilaa ja sekä määrällisesti että laadullisesti sopivaa ilmanvaihtoa.

Toinen ryhmä ovat vinagre viejo -etikat, jotka valmistetaan Vinagre del Condado de Huelva -viinietikasta ja jotka jaetaan kypsymisajan ja -menetelmän mukaan kolmeen alaryhmään, jotka ovat vinagre viejo solera, vinagre viejo reserva ja vinagre viejo añada.

Vinagre viejo solera ja vinagre viejo reserva kypsytetään perinteisellä criaderas y soleras -menetelmällä. Se on dynaaminen menetelmä, jossa amerikkalaiset tammitynnyrit tai -sammiot kasataan päällekkäin pyramidimuodostelmaan. Nuoremmat viinietikat sekoitetaan vanhempiin sumuttamalla ylimmän ”criadera”-kerroksen etikkaa alimpaan ”solera”-kerrokseen, josta valmis viinietikka lasketaan ulos. Tynnyreihin ja sammioihin syntyvä tyhjä tila täytetään aina seuraavaksi vanhimmalla etikalla. Viinietikan laskemisesta ja sumutuksesta käytetään ilmausta ”correr escalas”. Niiden tuloksena viinietikka muodostuu eri vuosikertojen viineistä, jolloin lopputuote on tasaista. Condado de Huelvan erikoisuus on se, että viinietikoihin lisätään koko kypsymisen ajan laskemiseen saakka Condado de Huelvan vino generoso tai vino generoso de licor -alkuperäviiniä, mikä edistää hapettumista kypsymisprosessin aikana ja parantaa viinietikan bouquet’ta muodostamalla estereitä ja ravitsemalla happobakteereita, jotka tulevat näiden generosos ja generosos de licor -viinien mukana, jotta ne eivät huononna jo muodostunutta etikkahappoa.

Vinagre viejo solera -etikan kypsymisaika tammitynnyreissä tai -sammioissa on vähintään kuusi kuukautta ja vinagre viejo reservan 24 kuukautta.

Vinagre viejo solerasta ja vinagre viejo reservasta poiketen vinagre viejo añada -etikkaa kypsennetään staattisesti perinteisellä añadas-menetelmällä vähintään 36 kuukauden ajan. Viinietikka kypsyy staattisesti tynnyrissä tai sammiossa ja siihen voidaan lisätä kypsymisvaiheessa ainoastaan vino generoso tai vino generoso de licor -viiniä. Nämä viinietikat tuotetaan yhden vuosikerran viinistä sekoittamatta, joten niiden luonne riippuu kyseisestä vuosikerrasta. Kuten criaderas y soleras -menetelmässä, vino generoso tai vino generoso de licor -viinin lisääminen kypsymisvaiheessa tuottaa lopputuotteeseen tiettyjä erityispiirteistä, jotka tekevät siitä ainutlaatuisen.

Kypsytyskellareiden arkkitehtuuri pitää niiden lämpötilan tasaisena 15–18 Celsius-asteessa vuoden ympäri ja ilmankosteuden mahdollisimman korkeana (60–80 %). Ilmanvaihto on hyvä ja ilmansuunta sopiva. Tämä saavutetaan sillä, että kellarit ovat korkeita, niiden ikkunat ovat oikeaan suuntaan ja savilattiat kastellaan kuumina päivinä. Seurauksena on mikroilmasto, jossa viinietikoiden kypsymiskehitys on optimaalista.

Condado de Huelvassa käytettävillä amerikkalaisilla tammitynnyreillä ja -sammioilla on merkittävä vaikutus viinietikoiden laadun paranemiseen kypsymisvaiheessa. Tammi on sopivan huokoista, jotta viinietikka saa ilmasta happea, mikä vauhdittaa kypsymistä edistävää hapettumista. Happea pääsee viinietikkalitraan 25 cm3 vuodessa riippuen kuitenkin puun paksuudesta ja laadusta.

Kypsymisen aikana viinietikan kemiallisessa koostumuksessa tapahtuu muutoksia, jotka muuttavat etikan ominaisuuksia. Tällaisia kemiallisia muutoksia ovat:

— haihtuminen

— liukeneminen suoraan puusta

— puun ja kypsyvän viinietikan ainesosien reagointi

— kypsyvän viinietikan ainesosien reagointi keskenään

— kemialliset prosessit kuten hapettuminen ja hydrolyysi.

5.2 Tuotteen erityisyys:

a) Vinagre Condado de Huelva

Viinietikka, joka tuotetaan etikkahappokäymisellä Condado de Huelvan alkuperäviiniksi luokitellusta valkoviinistä tai vino generoso -viinistä.

Aistinvarainen analyysi:

Ulkonäkö: Vaaleankeltaisesta hiukan kellanruskeaan, kuten Condado de Huelvan viinietikalta odotetaan.

Tuoksu: Etikkainen, hiukan Condado de Huelvan alkuperäviinin tuoksua.

Maku: Pehmeän viinimäinen, happamuudeltaan tasapainoinen. Pitkä jälkimaku, jossa kotoperäisen zalema-lajikkeen rypäleestä peräisin olevaa omenan vivahdetta.

b) Vinagre Viejo Condado de Huelva

Condado de Huelvan viinietikkaa, joka on kypsynyt tammitynnyrissä tai –sammiossa ja jonka erityispiirteenä on se, että sitä on täydennetty kypsymisvaiheessa Condado de Huelva -alkuperänimikkeen vino generoso tai vino generoso de licor -viineillä, jotka tekevät siitä ainutlaatuisen, ja jonka alkoholijäämä on enintään 3 tilavuusprosenttia.

Kypsytystavasta ja -ajasta riippuen etikka voidaan luokitella kolmeen alalajiin.

Aistinvarainen analyysi:

Vinagre Viejo Condado de Huelva Solera Ulkonäkö: Keskivoimakas kellanruskea, jossa mahongin vivahteita. Tuoksu: Etikkainen maku, jossa vivahdus kuivattuja hedelmiä. Maku: Viinimäinen, runsas ja tasapainoinen.

Vinagre Viejo Condado de Huelva Reserva. Ulkonäkö: Voimakkaan mahonkinen väri, jossa kellanruskea vivahde. Tuoksu: Aggressiivinen, voimakkaan etikkainen tuoksu, jossa Condado de Huelvan vino añejon sekä vaniljan, kuivattujen viikunoiden ja rusinoiden vivahdetta. Maku: Kuiva ja erittäin hapan.

Vinagre Viejo Condado de Huelva Añada. Ulkonäkö: Voimakkaan mahonkinen väri, silkkinen heijastus. Tuoksu: Voimakkaan etikkainen, vino generoso -viinin ja tammen vivahdetta. Maku: Runsas, hapan, tasapainoinen; pitkä jälkimaku. Muistuttaa hieman kuivattuja hedelmiä ja mausteita.

Condado de Huelvan alkuperäviinietikoiden värin mittauksessa saadaan seuraavat arvot:

a) Kirkkauden (L*) enimmäismäärä.: on 93 %.

b) Kromalla (C ab) mitattu värinvoimakkuus: on yli 20 yksikköä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Condado de Huelvan viinietikan erityispiirteet johtuvat pääasiassa sen raaka-aineesta, Condado de Huelvan alkuperäviinistä. Viinin ominaislaatu puolestaan johtuu kotoperäisestä zalema-rypäleestä, jota viljellään ainoastaan rajatulla maantieteellisellä alueella. Viinietikan ominaisuuksiin vaikuttavat myös sen valmistus ja kypsyttäminen Condado de Huelvan alueella.

Alkuperänimityksen kattaman maantieteellisen alueen ansiosta hapettumisprosessia edistävät korkea suhteellinen ilmankosteus, leudot lämpötilat ja happipitoinen ilma, joka johtuu Atlantin valtameren ja Doñanan kansallispuiston läheisyydestä.

Pinnanmuodostus on tasaista tai kevyesti kumpuilevaa, mikä helpottaa ilmavirtojen liikkumista. Kellareiden suunta ja arkkitehtuuri mahdollistaa hyvän ilmanvaihdon ja edistää hapen kulkeutumista tammitynnyreiden ja -sammioiden puun läpi.

Nämä ilmasto-olosuhteet vaikuttavat vinagre viejo -viinietikan valmistukseen, sillä ne muun muassa mahdollistavat viinietikan kypsyttämisen kellareiden sisäpihoilla.

Viinietikoilla on seuraavat ominaisuudet:

— Niissä on enintään 3 tilavuusprosentin alkoholijäämä, joka johtuu siitä, että niihin lisätään alkuperänimityksen sääntelyneuvoston sertifioimaa Condado de Huelvan vino generoso tai vino generoso de licor -alkuperäviiniä.

— Tynnyreiden ja sammioiden valmistukseen käytetyn puun sopiva huokoisuus sallii hapen pääsyn viinietikkaan, mikä helpottaa etikkahappokäymistä. Haihtuvan happoisuuden määrä on sen ansiosta vähintään 70 g/l.

— Kypsytettävän viinietikan määrä vähenee haihtumisen myötä, jolloin kuiva-ainepitoisuus kasvaa, mitä edistävät myös puusta liukenevat aineet ja puun ja viinietikan ainesosien reagointi.

— Viinietikan kypsytyskellareissa on tapana kastella savimaata, koska sillä voidaan säädellä suhteellista kosteutta ja lämpötilaa ja tasoittaa niitä koko kypsymisen ajan. Tämä edistää viinietikan kypsymistä ja vähentää haihtumishävikkiä.

— Puun ligniini heikkenee kypsytyksen aikana etanolin ja veden aiheuttaman hydrolyysin vuoksi. Hydrolyysi on keskeisin ilmiö, jossa tynnyrin tai sammion ja viinietikan ainesosat sekoittuvat, mikä vaikuttaa kypsennettävien viinietikoiden tuoksuun ja väriin.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

(Boletín Oficial de la Junta de Andalucía N:o 184, 16. syyskuuta 2008, s. 29)

http://www.juntadeandalucia.es/agriculturaypesca/portal/opencms-cap/opencms/handle404?exporturi=/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Vinagre_Condado.pdf&exporturi=/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Vinagre_Condado.pdf